32006D0759
L 311/46
JURNALUL OFÍCIAL AL UNIUNII EUROPENE
DECIZIA COMISIEI
din 8 noiembrie 2006
de aprobare a anumitor programe naționale de control al salmonelei în efectivele de reproducere din specia Gallus gallus
[notificată cu numărul C(2006) 5281]
(Text cu relevanță pentru SEE)
(2006/759/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 2160/2003 al Parlamentului European și al Consiliului din 17 noiembrie 2003 privind controlul salmonelei și al altor agenți zoonotici specifici, prezenți în rețeaua alimentară (1), în special articolul 6 alineatul (2),
întrucât:
(1)
Obiectivul Regulamentului (CE) nr. 2160/2003 este de a asigura adoptarea de măsuri adecvate și eficiente pentru a detecta și a controla salmonela și alți agenți zoonotici în toate stadiile relevante ale producției, prelucrării și distribuției, în special în stadiul producției primare, în vederea reducerii prevalenței acestora și a riscului pe care îl reprezintă pentru sănătatea publică.
(2)
Regulamentul (CE) nr. 1003/2005 al Comisiei din 30 iunie 2005 de aplicare a Regulamentului (CE) nr. 2160/2003 al Parlamentului European și al Consiliului cu privire la stabilirea unui obiectiv comunitar de reducere a prevalenței anumitor serotipuri de salmonela în efectivele de reproducere din specia Gallus gallus și de modificare a Regulamentului (CE) nr. 2160/2003 (2) a stabilit un obiectiv comunitar de reducere a prevalenței tuturor serotipurilor de salmonela care prezintă interes din punct de vedere al sănătății publice în efectivele de reproducere din specia Gallus gallus în stadiul producției primare.
(3)
Pentru a atinge obiectivul comunitar, statele membre trebuie să stabilească programe naționale de control al salmonelei în efectivele de reproducere din specia Gallus gallus și să le prezinte Comisiei în conformitate cu Regulamentul (CE) nr. 2160/2003.
(4)
Anumite state membre și-au prezentat programele naționale de control al salmonelei în efectivele de reproducere din specia Gallus gallus.
(5)
Aceste programe au fost considerate ca fiind în conformitate cu legislația veterinară comunitară aplicabilă, în special cu Regulamentul (CE) nr. 2160/2003.
(6)
Prin urmare, este necesar ca aceste programe naționale de control să fie aprobate.
(7)
Măsurile prevăzute de prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Se aprobă programele naționale de control al salmonelei în efectivele de reproducere din specia Gallus gallus prezentate de statele membre enumerate în anexă.
Articolul 2
Prezenta decizie se aplică de la 1 ianuarie 2007.
Articolul 3
Prezenta decizie se adresează statelor membre.
Adoptată la Bruxelles, 8 noiembrie 2006.